**Α. Σ Τ Ο Χ Ο Ι**

1. Να κατανοήσω την εσωτερική(με έμφαση στο νομοθετικό έργο) και εξωτερική πολιτική του Ιουστινιανού και να εκτιμήσω τις συνέπειές της.

2. Να κατανοήσω τη σημασία της ανοικοδόμησης της Αγίας Σοφίας για την αρχιτεκτονική και τον πολιτισμό του Βυζαντίου.

**Β. Χ Ω Ρ Ο Σ - Χ Ρ Ο Ν Ο Σ**

Βυζάντιο 527 – 565 Σε ποιον αιώνα βρισκόμαστε; ……………

**Γ. Κ ΥΡ Ι Ω Σ Μ Α Θ Η Μ Α**

1. **Ποια ήταν η πολιτική του Ιουστινιανού;** Ο Ιουστινιανός(527 – 565), ένας από τους σημαντικότερους ηγέτες της πρώιμης βυζαντινής ιστορίας είχες την εξής πολιτική: ένα κράτος - μία εκκλησία - μία νομοθεσία.

2. **Ποια ήταν η εσωτερική πολιτική του Ιουστινιανού αναφορικά με το κράτος;**

α) Καταστέλλει, με τη βοήθεια της γυναίκας του Θεοδώρας, την εξέγερση των δήμων του Ιππόδρομου και του λαού(Στάση του Νίκα, 532).

β) Περιορίζει τη δύναμη των δήμων και ενίσχυσε την αυτοκρατορική εξουσία.

γ) Περιορίζει με αυστηρούς νόμους τη δύναμη των μεγάλων γαιοκτημόνων των επαρχιών και προστατεύει τους ελεύθερους αγρότες, που ήταν πολύ σημαντικοί στην κεντρική εξουσία, γιατί πλήρωναν φόρους.

3. **Ποια ήταν η εσωτερική πολιτική του Ιουστινιανού αναφορικά με την Εκκλησία;**

α) Καταδιώκει τους αιρετικούς και τους «εθνικούς».

β) Κλείνει την Νεοπλατωνική Ακαδημία της Αθήνας(529).

γ) Διαδίδει το Χριστιανισμό σε λαούς του Καυκάσου και της Ανατολικής Αφρικής.

4. **Ποια ήταν η εσωτερική πολιτική του Ιουστινιανού αναφορικά με τη νομοθεσία;**

Ο Ιουστινιανός μέσα σε μία πενταετία(529 – 534) εξέδωσε τα εξής:

α) Τον Ιουστινιάνειο Κώδικα, μία συλλογή προγενέστερων αυτοκρατορικών νόμων.

β) Τον Πανδέκτη, που ήταν γνώμες Ρωμαίων νομικών.

γ) Τις Εισηγήσεις, που ήταν ένα εγχειρίδιο για αρχάριους φοιτητές της Νομικής

δ) Τις Νεαρές, που ήταν νέοι νόμοι, γραμμένοι στα ελληνικά, γιατί οι υπήκοοι του ανατολικού τμήματος κυρίως δεν κατανοούσαν τη λατινική. Το Ιουστινιάνειο Δίκαιο αποτέλεσε τη βάση του Δικαίου της Νεότερης Ευρώπης.

5. **Τι γνωρίζετε για την εξωτερική πολιτική του Ιουστινιανού;**

**α) Στη Δύση στόχος ήταν η ανόρθωση της ρωμαϊκής εξουσίας. Έτσι**:

- Καταλύει το Βανδαλικό Κράτος στη Βόρεια Αφρική(533 – 534).

- Πολεμά σκληρά για πολλά χρόνια ενάντια στο Οστρογοτθικό Βασίλειο στην Ιταλία(533 – 555).

- Ανακαταλαμβάνει μέρος του Βησιγοτθικού Βασιλείου στην Ισπανία.

**β) Στην Ανατολή στόχος είναι η επανάκτηση βυζαντινών εδαφών. Έτσι:**

- Πολεμά εναντίον του Πέρση βασιλιά Χοσρόη Α’.

- Συνθηκολογεί με αυτόν το 562(συνθήκη μεταξύ Περσίας και Βυζαντίου).

**γ) Στην περιοχή του Δούναβη και τη Χερσόνησο του Αίμου στόχος είναι η απόκρουση εισβολών. Έτσι:**

- Χτίζει φρούρια.

- Εξαγοράζει την ειρήνη, δαπανώντας τεράστια ποσά.

- Δεν αναχαιτίζει, ωστόσο, τις εισβολές των Σλάβων και άλλων λαών.

6. **Ποιες ήταν οι συνέπειες των πολέμων σε Δύση και Ανατολή(συνέπειες φιλόδοξης πολιτικής Ιουστινιανού):**

α) Απογυμνώθηκαν οι ευρωπαϊκές επαρχίες από στρατεύματα.

β) Άδειασαν τα κρατικά ταμεία.

γ) Εξασθένισε η διεθνής θέση του Βυζαντίου.

δ) Αργότερα, χάθηκαν εκτεταμένες περιοχές.

7. **Τι κτίσματα ανοικοδομήθηκαν κατά την περίοδο βασιλείας του Ιουστινιανού;**

Κατασκευάστηκε μεγάλος αριθμός έργων που ήταν χρήσιμα για:

α) την άμυνα( φρούρια και τείχη ),

β) τη θρησκεία ( ναοί ),

γ) την υποδομή και την κοινή ωφέλεια ( δρόμοι, γέφυρες, υδραγωγεία, αποθήκες σιτηρών). Λίγα από αυτά άντεξαν στο πέρασμα του χρόνου, όπως οι οχυρώσεις της συριακής Σεργιούπολης (σημερινή Resafa) και η Αγία Σοφία στην Κωνσταντινούπολη.

8. **Τι γνωρίζετε για την Αγία Σοφία;**

α) Είναι το λαμπρότερο κτίσμα της βυζαντινής αυτοκρατορίας.

β) Ο αρχιτεκτονικός της ρυθμός είναι η βασιλική μετά τρούλου(συνδυασμός μακρόστενου και κυκλικού ή πολυγωνικού κτηρίου), που προήλθε από τον συνδυασμό του κατά μήκος άξονα των βασιλικών με τον καθ’ ύψος άξονα των περίκεντρων κτιρίων.

γ) Αρχιτέκτονες ήταν ο Ανθέμιος(από τις Τράλλεις) και ο Ισίδωρος(από τη Μίλητο), οι οποίοι διηύθυναν και τις εργασίες της κατασκευής.

δ) Η κατασκευή της διήρκεσε πέντε χρόνια(532 – 537).

ε) Το κεντρικό κτίριο( 76 μ. x 71 μ. ) σχηματίζον τέσσερις πεσσοί(τετράγωνοι κίονες) που συνδέονται με τόξα. Τα τόξα σχηματίζουν ημισφαιρικά τρίγωνα και αυτά ένα στεφάνι πάνω στο οποίο στηρίζεται ο τρούλος. Το φως εισδύει άπλετο από τα παράθυρα και πλημμυρίζει το εσωτερικό του ναού. Ο ιστορικός Προκόπιος εξαίρει το κάλλος και το μέγεθος της Αγίας Σοφίας. Από τους τριάντα δύο ναούς που ο Ιουστινιανός έχτισε στην Κωνσταντινούπολη, η Αγία Σοφία ήταν η μόνη που άντεξε στο χρόνο, υμνήθηκε και έγινε σύμβολο και πηγή έμπνευσης όχι μόνο για τον μεσαιωνικό αλλά για τον νεότερο Ελληνισμό.

**Ε. Α Σ Κ Η Σ Ε Ι Σ**

1. **Αντιστοιχίστε τα γεγονότα της στήλης Α με τις χρονολογίες της στήλης Β.**

***ΣΤΗΛΗ Α’ ΣΤΗΛΗ Β’***

*1. Αναστολή της λειτουργίας της Νεοπλατωνικής Ακαδημίας α. 532*

*2. Στάση του Νίκα β. 534*

*3. Έκδοση Νεαρών γ. 529*

*4. Συνθήκη Βυζαντινών και Περσών δ. 562*

2. **Να χαρακτηρίσετε τις παρακάτω προτάσεις ως σωστές(Σ) ή ως λανθασμένες(Λ).**

*- Οι πόλεμοι του Ιουστινιανού στη Δύση είχαν ολέθριες συνέπειες για την εδαφική ακεραιότητα του Κράτους επί των διαδόχων του Ιουστινιανού.*

*- Ο αρχιτέκτονας Ανθέμιος ήταν από τη Μίλητο και ο Ισίδωρος από τις Τράλλεις.*

*- Η απλή βασιλική ήταν περίκεντρο κτήριο.*

*- Ο Πανδέκτης ήταν εγχειρίδιο για τους αρχάριους σπουδαστές.*

3. **Να ορίσετε τις παρακάτω ιστορικές έννοιες:**

***α) Στάση του Νίκα***

***β) δήμοι***

***γ) Ιουστινιάνειος Κώδικας***

***δ) Πανδέκτης***

***ε) Εισηγήσεις***

***στ) Νεαρές***

***ζ) Αγία Σοφία***

4. **Έχει λεχθεί ότι ο Ιουστινιανός ήταν ο τελευταίος Ρωμαίος αυτοκράτορας στον βυζαντινό θρόνο(G. Ostrogorsky).**

**Μπορείς να εξηγήσεις τον χαρακτηρισμό;(σελ. 18, άσκ. 1)** 5. **Γιατί ο Ιουστινιανός αναθεώρησε και κωδικοποίησε το ισχύον ρωμαϊκό Δίκαιο; Ποια ήταν η σημασία του νομοθετικού του έργου;**